《次韵奉酬王给事见贻之什》
宋代·喻良能

谁知州宅似精庐，山绕檐楹水绕除。
堂静惠风长细细，楼高烟雨又疏疏。
贫如坡老工餐菊，性似边韶懒读书。
赖有嵩山王给事，作诗贻赠问何如。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。